Уважаеми дами и господа !

 Целият свят преминава в трудната ситуация предизвикана от разпространението на КОВИД 19. Дейността на ОНЧ „Св. Св. Кирил и Методий“ 1924 също беше подчинена на правителствените разпоредби.

Във връзка с това бе ограничена силно дейността на читалището. За нас е гордост, че успяхме чрез използване на годишните отпуски да съхраним и да не уволняваме работниците на читалището. Продължи и работата на библиотеката, като библиотекарите работеха както с читатели, така и по усъвършенстване на организацията и електронния каталог . За работата на библиотеката ще отделим място в отделен раздел.

 От нашите традиционни крупни събития на читалището не можахме да проведем през 2020 Балканския театрален фестивал „Езоп – свободата на роба“. Този фестивал се утвърждава като ежегоден традиционен за читалището и района, както и за столицата и страната. За жалост, заради пандемията от КОВИД 19, тази година той падна /както и други наши инициативи/ .

Не можахме да проведем и традиционната изложба на художника-живописец Валери Янчев.

На всички мащабни инициативи са присъствали видни общественици и ръководители от районната и столичната администрация, както и Председателя на Върховния читалищен съвет на СНЧ и негови членове.

 През отчетния период използвахме аудио-визуалната техника, която притежава нашето читалище и за премиери, и за представяне на различни документални филми пред учащите, и за по-зрялата част от населението на район Красна поляна.

Естествено като най-мащабна инициатива на нашето читалище се утвърждава Международния фестивал на изкуствата "КРЪСТОПЪТ НА МУЗИТЕ“ за шестнадесета година. Всяка следваща година, особено след съвместното ни партньорство с Арт компания „Нови звезди“, по организацията и провеждането на фестивала, той се разраства и получава все по-значимо място в културния живот на столицата и страната, като заема и достойно място в семейството на международните фестивали. За първа година проведохме фестивала ОНЛАЙН като имахме намерение най-добрите да участват на живо като гала концерт. За съжаление председателят на журито за вокал доц. Етиен Леви се разболя от КОВИД 19 и така не проведохме етапа на живо. Но раздадохме на всички участници грамоти, медали, купи. Благодарим на районната администрация и лично на кмета на Красна поляна за съпричастността и финансовата подкрепа.

Много добри думи могат да се кажат за нашите ръководители на всички състави и индивидуални форми на любителско художествено творчество – музикални, танцови, езикови школи.

Отлични резултати отбелязвам в работата на клуба за народни танци, с ръководители Пепи Батолийски и Деси. В този клуб са най-много участници в групите. Има деца, ученици и големи, които също се делят на начинаещи и напреднали. Няма инициатива на читалището, за която съм поканил за участие състава и те да не са могли, без значение малки или големи. Дали пред Народната библиотека, дали на фестивал или читалищно мероприятие.

Утвърдена във времето е балетната школа с ръководител Светла Иванова. Родителите с удоволствие водят своите деца на репетиции, а г-жа Иванова се старае освен продукциите в нашето читалище да включва децата и в съвместни инициативи с други читалища.

Миналата календарна година премина добре за школата по пиано с ръководител Нели Димитрова, представила своите ученици на редица продукции пред родители и ръководство на читалището. Отчетния период включва и началото на учебната година, който мисля е още по-успешен.

Значима част от дейността на нашето читалище е художествената самодейност или ЛХТ. Един от активно действащите колективи е **театралния състав** на читалището с ръководител Василка Йорданова.

Читалищната библиотека има основните функции да събира, съхранява, организира и предоставя за ползване библиотечния фонд; да извършва библиотечно-информационно обслужване; да осигурява правото на гражданите на равнопоставен и свободен достъп до ресурсите на библиотеката; да съдейства за повишаване на образователното ниво, продължаващото образование, информираността, социалната интеграция и разширяване на електронния достъп до информация на своите потребители.

Трябва да се отбележи фактът, че читателите и раздадената литература чувствително намаляха през изминалата година, което има своето обяснение. За първи път през последните 12 години, през март за 3 седмици отделът беше затворен поради опасността от ковид 19. През април и първата половина на май библиотечните специалисти извършваха специфични дейности, без читатели. Те направиха годишните отчисления и акцентът беше върху обработката на стар фонд в електронния каталог. През декември се наложи ново затваряне на отдела.

Читатели и автори на книги правят дарения на нови заглавия.

През 2020 г. бяха закупени 45 книги на стойност 713.25 лв. Подарените са 81. Закупените нови книги са със средства, събрани от годишната читателска такса и са съобразени с читателските търсения. От години работим с онлайн книжарницата Store.bg, която ни прави отстъпка и ни доставя книгите безплатно на място. Подарените заглавия са нови и търсени. Стари книги не приемаме, за да не се превърне отново отделът в склад на застояла и нечетена литература.

Библиотеката работи с програмния продукт „Автоматизирана библиотека”. Има закупени следните модули: 1.Класификатори. Сервизни функции. Настройка. 2.Обработка на книги. 3.Аналитична обработка. Статии.

 В началото на всяка година подновяваме договора за абонаментна поддръжка между читалището и фирма „РС-ТМ”.

 През изминалата година по повод на важни дати в историята на България и годишнини на бележити български и световни личности бяха подредени в отдела следните витрини:

Януари

- 125 години от рождението на Гео Милев (1895 – 1925), български поет, преводач, художествен историк и издател

- 85 години от рождението на Дамян Дамянов (1935 – 1999), български поет

- 80 години от рождението на Недялко Йорданов (1940), български поет и драматург

- 160 години от рождението на Антон Павлович Чехов (1860 – 1904) руски лекар, писател и драматург

Февруари

- 155 години от рождението на Тодор В. Влайков (1865 – 1943), български писател, политик и общественик

Март

- 130 години от рождението на Чудомир – Димитър Христов Чорбаджийски (1890 – 1967), български писател хуморист, художник и краевед.

Април

- 180 години от рождението на Емил Зола (1840 – 1902), френски романист, основател и виден представител на натурализма

 Юни

- 170 години от рождението на Иван Вазов (1850 – 1912), български поет, писател и драматург, наричан „Патриарх на българската литература“

 Август

 - 170 години от рождението на Ги дьо Мопасан (1850 – 1893), френски писател – натуралист, майстор на късия разказ

Септември

- 135 години от Съединението на Източна Румелия и Княжество България, 1885

Ноември

- 140 години от рождението на Йордан Йовков (1880 – 1937), български писател и драматург, класик на българската литература

Декември

 - 95 години от рождението на Карлос Кастанеда (1925 – 1998), американски писател, социолог и антрополог от перуански произход

 На 07.02.2020 г. от 18.00 ч. в камерната зала на читалището се проведе литературна вечер, посветена на представянето на новата книга „Изгубени светове” на поета Иван Карадачки – председател на литературния клуб на читалището „Евстати Бурнаски”. Водещата Сийка Ангелова представи творчеството на автора. Карадачки разказа много увлекателно за своя житейски път и за поетичните си вдъхновения, след коете прочете свои завладяващи публиката стихотворения. Изказаха се зам.-кмета на район „Красна поляна” Стоян Танев-Гунди, секретаря на читалището Томи Йовчев, съкварталеца и талантлив поет Александър Михайлов и редактора на списание „Читалище”.

 Поради Решение на УС на ББИА от 10 април 2020 г. беше отменено провеждането на Национална библиотечна седмица в периода 11 – 15 май, поради обявеното извънредно положение до 13 май 2020 г.

 Запланирането на културни изяви беше осуетено и отменено поради разрастващата се световна пандемия. През декември обявихме на фейсбук страницата на читалището конкурс за написване на есе на тема „Моята Красна поляна”.

 Редовно се обновяваха с актуални заглавия обособените кътове „Нови книги”, „Български автори”, „Нашите нови автографи”.

През юни 2020 г. се проведе концерт с участието на танцовите състави на НЧ”Св.св.Кирил и Методий-1924”. В него взеха участие Клубът по народни танци по възрастови групи с ръководител Петър Батолийски, а също така и модерният балет на читалището с хореограф Светла Иванова. Присъстващата публика въодушевено аплодираше изпълненията. За провеждането бяха взети всички противоепидемични мерки. Ръководството доказа за пореден път, че макар и в усложнена от пандемията обстановка, читалището не спира да работи.

 През октомври 2020 г. в камерната зала на НЧ „Св.св.Кирил и Методий-1924” се проведе литературна среща със Стефан Иванов – учител, писател и бивш общински съветник. Водещ на изявата беше Томи Йовчев – секретар на читалището. Независимо, че бяхме в ковидна обстановка, много жители от квартал „Красна поляна” посетиха срещата. Бяха взети всички противоепидемични мерки, съгласно заповедите на министъра на здравеопазването и на министъра на културата. Гостът представи последната си книга, романът „Песента на славея”, в който той поставя всички човешки въпроси и състояния на човешката душа. Аудиторията взе активно участие с изказвания и мнения. Читалището закупи три екземпляра от книгата за библиотеката.

На практика държавната субсидия едва стига за заплати на читалищните работници. Така ще бъде и през 2020 година. Резерви ще се търсят от алтернативни източници на финансиране на читалищна дейност по проекти към различни донорски организации и програми, от възможна стопанската дейност за подпомагане на основната културно-просветна работа, от наеми на сграден фонд, от такси за членски внос и др., от дарения,  доброволен труд и спомоществувателство. И няма да ни и леко на читалището! Ще ни е необходима помощта на местната власт за ремонти, широка обществена подкрепа и съучастие, за да продължават културно-просветната си мисия в духа на традициите, в унисон със съвремието. Но си струва усилията, за да може институцията българско народно читалище да я има и да се развива в родината си, а не просто да остане вписана в Регистъра на добрите практики на ЮНЕСКО като изчезващо културно наследство!

Относно финансовият бюджет на нашето читалище за 2020 искам да ви информирам, че той бе коригиран съобразявайки се от неосъществените ползи, които търпим заради пандемията от КОВИД 19. Тези пропуснати ползи са от наемите, които получаваме, от таксите на нашите участници във формите на художествена самодейност, от други платени дейности на читалището. За жалост нямаше начин да бъдат избегнати, защото заповедите на министъра на здравеопазването бяха категорични и забраняваха всякаква дейност на читалищна дейност, дейността на нашите наематели, звукозаписна дейност, кафе, туризъм, дори библиотечна дейност. Чрез различни законови форми съумяхме поне да не спираме заплатите на служителите и да не разходваме целите им отпуски /платени и неплатени/. Но в същото време трудно можеше да не се съобразим с положението, в което са и нашите наематели и партньори, на които им бе отнета възможността да работят, да имат приходи и да си плащат договорените суми към читалището въобще или поне в непълен размер. Пред вид непривичната ситуация се съобразихме с всеки един случай. Срещнахме разбиране от всички наши партньори, а и ние направихме жест, за да не се разделяме, а да продължим нашата ползотворна съвместна дейност.

Пожелаваме си успешна и ползотворна 2021 година !